་རང་དང་། དེ་སྙིང་གའི་བླ་མ། དེ་ཡང་ཧཱུྃ་ཡིག་ཧཱུྃ་ཡང་ནཱ་དའི་བར་མི་དམིགས་པ་སོགས་རྗེས་གཞིག་རིལ་འཛིན་གང་རུང་གིས་ལྡང་འཇུག་ཡང་ཡང་བྱ་ཞིང་། མཐར་ཕྱི་རོལ་གྱི་སྣང་བ་རགས་པ་འགག་པ་ན་ཕྱིའི་སྣོད་བཅུད་རྣམས་རང་ལྷར་གསལ་བ་ལ་བསྡུས། སྣང་བ་ཐིམ་པ་ན་རང་ལྷ་སྙིང་གའི་བླ་མར། མཆེད་པ་ཐིམ་པ་ན་དེ་ཧཱུྃ་ལ། ཐོབ་པ་ཐིམ་པ་ན་དེ་མི་དམིགས་པར། ཡང་ན་ཕྱི་རོལ་གྱི་སྣང་བ་འགག་པ་ན་སྣོད་བཅུད་དང་། རང་ལྷ་སྙིང་གའི་བླ་མར་བསྡུས། སྣང་བ་ཐིམ་དུས་དེ་ཧཱུྃ་ལ། མཆེད་པ་ཐིམ་དུས་ཧཱུྃ་གི་ནཱ་ད་ཙམ་ལུས། ཐོབ་པ་ཐིམ་དུས་ནཱ་ད་ཡང་མི་དམིགས་པར་བསམ་མོ། །རྨི་ལམ་ལ། རང་ལྷའི་མགྲིན་པར་བླ་མ་འཛམ་གླིང་གྲགས་བའི་ཐུགས་ཀར་ཨཱཿཡིག དེའི་འོད་ཀྱིས་སྣང་བ་ཐམས་ཅད་སྒྱུ་མའམ་འོད་སྣང་ཙམ་དུ་སྦྱངས་པར་མོས་ཤིང་། འདོད་གསོལ་ནས་ཨཱཿཡིག་དང་བླ་མ་ལ་སེམས་གཏད་པས་ཟིན་སྦྱངས་སོགས་ནུས་པ་འབྱུང་ངོ་། །དེ་ཡང་ལས་དང་པོ་པ་ཞིག་ཡིན་ན་ཕྱི་སྒྲུབ་དུས། གཉིད་ཀྱི་རྣལ་འབྱོར་རང་ལྷར་གསལ་བའི་སྙིང་གར་བླ་མ་བསྒོམས་ནས་གཏི་མུག་ཉིང་འཁྲུལ་དག་པའི་གསོལ་བ་བཏབ་སྟེ་ཉལ་བས། ཞི་ལྷག་ཟུང་འཇུག་གི་འོད་གསལ་ལམ་སྤྱི་དོན་གྱི་འོད་གསལ་འཆར་ཞིང་། དེས་བྱིན་གྱིས་རློབས་པས་རྨི་ལམ་གྱི་འཁྲུལ་པ་ཡང་སངས་པར་གྱུར་ལ། ནང་གསང་ནས་བཤད་མ་ཐག་པ་ལྟར་ཉམས་སུ་བླངས་པས་ཐུན་མོང་མིན་པའི་མྱོང་བ་སྦས་དོན་གྱི་འོད་གསལ་སྐྱེ་བ་སོགས་འབྱུང་ངོ་། །སྔར་ནས་རྡོ་རྗེ་ཐེག་པའི་ཐུན་མོང་མ་ཡིན་པའི་ཉམས་ལེན་སོང་བ་ཞིག་ན་ཕྱི་སྒྲུབ་སྐབས་ནས་ཐུན་མོང་མིན་བའི་ཉམས་ལེན་བྱ་བས་ཆོག་གོ །གཏོར་མའི་རྣལ་འབྱོར་ལ་གཏོར་མ་ཨོཾ་ཨཱཿཧཱུྃ་སྦྱངས་རྟོགས་སོགས་ནས། བརླབ་ཏུ་གསོལ་གྱི་བར་བླ་མཆོད་བཞིན་བྱ་སྟེ། གསང་སྒྲུབ་ལ་གཏོར་འབུལ་ངེས་པར་དགོས། ཕྱི་སྒྲུབ་ལ་མེད་ཀྱང་མི་འགལ། །ཚོགས་བསག་གི་ཡན་ལག་ཏུ་དང་པོ་ནས་བཅས་ཤིང་འབུལ་ཡང་ལེགས་པས། དེས་ན་བླ་མའི་གཏོར་མ་དཀར་ཟླུམ་འཁོར་རང་འདྲ་བ་བཞི་དང་མཐེབ་ཀྱུས་བསྐོར་བ་བྱ་བའི་མཚོན་དོན་བླ་མའི་ཐུགས་ཡེ་ཤེས་ལྔར་རྫོགས་པའི་རང་མདངས་ཕྱི་ནང་གི་ཆོས་ཐམས་ཅད་བླ་མའི་སྐུ་གསུང་ཐུགས་ཡོན་ཏན་ཕྲིན་ལས་རྡོ་རྗེར་རྫོགས་པ་ལ་འབུལ་བ་མཚོན། ཡང་ན་འཁོར་རང་འདྲ་བཞི་དང་པདྨས་བསྐོར་བ་བཤད་པས། གཏོར་ཆུང་སོ་སོའི་བར་ནས་མ་པང་དུ་ཐོན་པའི་པད་འདབ་བཞི་པར་བྱས་ཀྱང་རུང་། གཏོར་ཆུང་བཞི་པོའི་བར་རྣམས་སུ་མཐེབ་སྐྱུས་བརྩེགས་མའི་ཕྲེང་བ་དུ་མ་ནི་བླ་མའི་རོལ་པར་སྣང་བའི་མཆོག་གསུམ་རྩ་གསུམ་སོགས་ཀྱི་འབུལ་གཏོར་རོ། །དེ་ལྟར་བཤམས་པ་ལ། ཞལ་བཞི་པའི་སྔགས་སམ་བགེགས་མཐར་བྱེད་ཀྱི་སྔགས་བཟླས་པའི་ཆུ་གཙང་དང་། འབྲུ་གསུམ་མམ་ནང་མཆོད་བྱིན་རླབས་ཅུང་ཟད་རྒྱས་པར་བྱས་པའི་ཆང་གིས་བྲན། སྣོད་ནང་བཅུད་སྟེང་འབྲུ་གསུམ་བརྩེགས་མའི་འོད་ཀྱིས་རྒྱལ་བ་སྲས་བཅས་རྡོ་རྗེ་གསུམ་གྱི་བྱིན་རླབས་སྤྱན་དྲངས་ཡི་གེ་སོ་སོར་ཐིམ་པ་འོད་དུ་ཞུ་བས་སྦྱངས་རྟོགས་སྦར་བ་ཡེ་ཤེས་ཀྱི་བདུད་རྩིའི་རང་བཞིན་དུ་གྱུར་པར་བསམ། ཕྱི་ནང་གཉིས་སྐབས་རང་གི་ལྟེ་བའི་ས་བོན་གྱི་འོད་དང་། གསང་བར་སྙིང་གའི་བླ་མའི་སྐུ་འོད་ཀྱིས། སྣང་བ་ཐམས་ཅད་བླ་མའི་རྡོ་རྗེ་གསུམ་མམ་ལྔའི་བདག་ཉིད་དུ་སད་པར་མོས་པ་ལ་གཏོར་མ་འབུལ་བས་ཚིག་གི་བསྒྱུར་ཁ་ཤེས་པར་བྱ། འབུལ་སྔགས་བཛྲ་གུ་རུ་ཉིད་དེ། དེས་བླ་མའི་རྡོ་རྗེ་གསུམ་མམ་ལྔའི་བདག་ཉིད་ལ་འབུལ་བར་མ་ཟད། རྩ་གསུམ་མཆོག་གསུམ་གཞན་ལ་ཡང་འབུལ་ཏེ་ཀུན་ཀྱང་བླ་མའི་རོལ་པར་ངེས་པས་སོ། །དེ་ལྟའི་གཏོར་འབུལ་ཕྱི་སྒྲུབ་རྐྱང་པའི་སྐབས་ན་བླ་མ་རང་ལ་བསྟིམ་པའི་མཉམ་བཞག་གི་རྗེས་བསྔོ་སྨོན་གྱི་གོང་དེར་བྱ་བས་རང་སྐད་ཅིག་གིས་ཡི་དམ་གྱི་སྐུར་སྔར་བཞིན་ལངས་པས་སོ། །ནང་སྒྲུབ་སྐབས་ཀཱ་ཡ་སིདྡྷི་ཨོཾ་སོགས་སྔགས་འབྲུ་གསུམ་གྱིས་དབང་བླངས་ནས་ལེན་ཡུལ་རང་ལ་བསྟིམ་སྟེ་མཉམ་པར་བཞག་མཐར། ཡི་དམ་གྱི་སྒེར་བསྔོ་བྱས་རྗེས་བླ་མའི་གཏོར་འབུལ་དང་། དེ་ནས་མཁའ་འགྲོའི་གཏོར་འབུལ་ཡང་བྱ་སྟེ། བླ་མའི་གཏོར་འབུལ་གྱི་འདོད་གསོལ་བྱས་རྗེས། ཆུ་ཆང་མཁའ་འགྲོའི་གཏོར་མ་ལ་སྦྲན་ནས། འབྲུ་གསུམ་བརྗོད་ཅིང་བྱིན་རླབས་ཀྱི་དམིགས་པ་གོང་དང་འདྲ། བཾ་ཡིག་གི་འོད་ཀྱིས་རྡོ་རྗེ་རྣལ་འབྱོར་མའི་ལྷ་ཚོགས་སྤྱན་དྲངས། ཞེས་བརྗོད་ཅིང་དེ་ལྟར་མོས་ལ། ཨོཾ་ཨོཾ་ནས་ཕཊ྄་སྭཱ་ཧཱ། ས་པ་རི་ཝཱ་ར་ཨི་དམ་བ་ལིངྟ་ཁ་ཁ་ཁཱ་ཧི་ཁཱ་ཧི། ཞེས་ཐོད་རྒྱའི་རྡོ་རྗེའི་ཐལ་མོས་གཏོར་མ་འབུལ། འདོད་དོན་གསོལ་ནས་རང་ལ་བསྟིམ་པ་སྟེ་ཅུང་ཟད་རྒྱས་པའི་ལུགས་དང་། བསྡུས་པར་བྱིན་རླབས་ཀྱི་སྔགས་དམིགས་བླ་གཏོར་དང་གཉིས་ཐུན་མོང་དུ་གྲུབ་པར་བྱས་ལ། རང་གི་ལྟེ་བའི་ས་བོན་གྱི་འོད་ཀྱིས་བརྟན་གཡོའི་ཚོགས་ཐམས་ཅད་བླ་མ་དང་ཡི་དམ་གྱི་རྡོ་རྗེ་གསུམ་དུ་སྣང་བ་སོགས་བརྗོད། བཛྲ་གུ་རུས་གཏོར་འབུལ་རྗེས། ཨོཾ་གསུམ་མས་གཏོར་འབུལ་མཐར་འདོད་གསོལ་ཐུན་མོང་དུ་བྱས་པས་ཀྱང་ཆོག་གོ །ཡང་ན་ནང་སྒྲུབ་སྐབས་ཀྱང་བླ་མའི་གཏོར་འབུལ་ཕྱི་སྒྲུབ་ཀྱི་འབུལ་མཚམས་ཉིད་དུ་བྱས་ནས། མཁའ་འགྲོའི་གཏོར་འབུལ་བདུད་རྩི་མཆོད་པའི་རྗེས་སུ་བྱས་ཀྱང་ལེགས་ཏེ། དེར་བདུད་རྩི་དང་གཏོར་མ་དག་ཐུན་མོང་དུ་བྱིན་གྱིས་བརླབས་སམ་བདུད་རྩི་བྱིན་རླབས་རྗེས། མཆོད་རྫས་ལ་འཐོར་བ་དེ་དུས་གཏོར་མ་བྱིན་བརླབ་བྱས་ནས། བདུད་རྩིའི་མཆོད་ཡུལ་དེ་རྣམས་ཉིད་ལ་གཏོར་འབུལ་གྱི་སྔགས་ཨོཾ་གསུམ་མ་ཤམ་བུ་དང་བཅས་པ་ལན་བདུན་ནམ་གསུམ་སོགས་ཀྱིས་ཕུལ་རྗེས་ལྷ་མོ་ཚད་མས་འདོད་གསོལ་བྱས་ཀྱང་ལེགས་ཏེ། རྗེ་བཙུན་ཐུགས་ཀྱི་རྡོ་རྗེའི་ཟིན་བྲིས་ཀྱི་དགོངས་པ་ཡང་ཡིན་པས་ན་དབང་བཞི་ལེན་གོང་བདུད་རྩི་མྱང་བ་ཚར་རྗེས་དེར་བྱའོ། །གསང་སྒྲུབ་སྐབས་བླ་མ་རང་སེམས་སྲེས་པའི་མཉམ་བཞག་རྗེས་གཏོར་འབུལ་བྱ་སྟེ། འདི་དུས་བླ་མ་མཁའ་འགྲོ་གཉིས་ལ་རིམ་ཅན་ནམ་དུས་གཅིག་གིས་གཏོར་འབུལ་བྱ་ཚུལ་སྔར་བཤད་ལྟར་རམ། ཡང་འདི་དུས་ལྷ་དང་བླ་མ་དབྱེར་མེད་དུ་སྒྲུབ་པ་ཡིན་པས། གཏོར་མ་གཉིས་པོ་ཐུན་མོང་དུ་ཨོཾ་བཛྲ་གུ་རུའི་སྔགས་ཀྱིས་བརྟན་གཡོ་བླ་མའི་རྡོ་རྗེ་གསུམ་དུ་སྣང་བ་ལ་འབུལ་བ་ཙམ་ཞིག་ཀྱང་སྐབས་ཐོབ་ཏུ་བབ་ཅིང་ལེགས་པ་ཡིན་ནོ། །མཁའ་འགྲོ་གཏོར་མ་ནོར་བུའི་དབྱིབས་ཅན་པད་འདབ་བཞིས་བསྐོར་བ་དམར་པོ་སྟེ་བླ་གཏོར་གྱི་གཡས་སུའོ། །གཡོན་དུ་དྭགས་ལྷ་སྒམ་པོར་འབྲས་ཀྱི་བཤོས་བུ་ཟུར་གསུམ་པ། རྒྱབ་དང་གཡས་སུ་བཤོས་ཕྲན་ཟུར་གསུམ་པ། གཡོན་དང་མདུན་དུ་ཟླུམ་པོ་རེ། མཐའ་ཐེབས་སྐྱུས་བསྐོར་བ་བཤམས་ནས་གཏོར་འབུལ་གཉིས་པོའི་རྗེས་གནས་པོའི་གསོལ་ཁ་བྱ་སྟེ། གནས་གཏོར་ལ་ཆུ་ཆང་བྲན། ཡང་ན་གོང་གི་བདུད་རྩི་འབུལ་དུས། མཆོད་རྫས་ལ་མཐོར་དུས་གནས་གཏོར་ལ་འཐོར་བ་དེ་ཙམ་གྱི་གོ་ཆོད་དུ་བྱས་ཀྱང་ཆོག་གོ །དེ་ལ་དཔལ་གྱི་དབྱིངས་ལས་སོགས་ཀྱིས་སྤྱན་འདྲེན་བཞུགས་གསོལ་མཆོད་བསྟོད་རྣམས་བྱ་སྟེ། དེའི་སྤྱན་འདྲེན་དུས་རང་གི་ས་བོན་ནམ། སྙིང་གའི་བླ་མའི་སྐུ་འོད་ཀྱིས་སྤྱན་དྲངས་པ་དང་། མཐར་རྟེན་ལ་བཞུགས་པར་དམིགས་སམ་གཤེགས་དམིགས་གང་རིགས་བྱ། མགོན་གཏོར་ཆག་མེད་སོགས་ནི་བླ་མ་མཁའ་འགྲོའི་གཏོར་འབུལ་ཟིན་ནས། གནས་པོའི་གསོལ་ཁའི་གོང་དུ་བྱ། འགའ་ཞིག་ཐུན་མཚམས་སུ་བྱ་བར་འདོད་ཀྱང་། དགེ་བསྔོ་སོགས་མ་བྱས་པའི་སྐབས་དེར་བྱས་ན་ཟོར་ཡང་ཞིང་། གལ་ཏེ་ཐུན་མཚམས་སུ་བྱེད་ན། བདེ་མཆོག་ལྟ་བུའི་གོང་གནོན་དང་བཅས་གཏོར་བསྔོས་གཞུང་མ་བཞིན་གྱིས་སོ།། མགོན་པོ་སོགས་ཆོས་སྲུང་སྤྱི་ལ་གཏོར་སྤུངས་གང་བདེར་བཤམས་པས་ཆོག་ལ། ཐུན་བཞིར་བྱེད་ན། དགོང་ཐུན་སྐབས་དེར་བྱ་བ་ལེགས་ལ། སྤྱིར་གཏོར་འབུལ་བྱ་ལུགས་ཕྱི་སྒྲུབ་སྐབས་བླ་མ་དང་གནས་པོའི་གཏོར་འབུལ་ཙམ་བྱས། ནང་སྒྲུབ་ཏུ་བླ་མ་མཁའ་འགྲོ་གནས་གཏོར་གསུམ། གསང་སྒྲུབ་ཏུ་ཡང་དེ་བཞིན་བྱས་པས་འཐུས་སོ། །གཞན་ཡང་ནུབ་རེ་བཞིན་ནམ་དུས་བཟང་བྱུང་ངོ་ཅོག་གམ། ཕྱི་ནང་གསང་སྒྲུབ་སོ་སོའི་མཚམས་སུ་ཚོགས་འཁོར་རེ་ཅིས་ཀྱང་བྱའོ། །གཉིས་པ་ཁྲིགས་དང་ཁྲིགས་ཀྱི་རྣམ་གྲངས་བཤད་པ་ནི། གནས་དབེན་པར་མཚམས་སུ་འདུག་པའི་ནུབ་དང་པོར། དཀར་བགེགས་བཏང་ཞིང་མ་ནམ་བཞི་སྐོར་ལྟ་བུའི་བླ་མའི་གསོལ་འདེབས་འབད། ཐོ་རངས་ལངས་ནས་དབྱངས་གསལ་དང་ཡེ་དྷརྨ་ཚར་བདུན་ལས་མི་ཉུང་བ་བཏོན་རྗེས། ཐུན་མོང་གི་སྔོན་འགྲོ་བཞི་སྦྱོར་བསྒོམ། དེ་རྗེས་སྐྱབས་ཡུལ་གསལ་འདེབས། སྐྱབས་སེམས་བསྡུས་པ། ཡན་ལག་བདུན་པ། །སྐྱབས་སེམས་རྒྱས་པ། སྐྱབས་ཡུལ་བསྡུ་བ། ཞིང་ཁམས། གདན་ཁྲི། མཆོད་པ་བྱིན་བརླབས། སྤྱན་འདྲེན། བཞུགས་གསོལ། ཁྲུས་གསོལ། ཕྱག་འཚལ། མཎྜལ་འབུལ་བ་དངོས། ཕྱིན་ནང་གསང་མཆོད། མཆོད་ཡུལ་བསྡུ་བ། ལྷ་དང་བླ་མ་གསལ་གདབ། གསོལ་འདེབས། འོད་ཞུ། མཉམ་བཞག བསྔོ་སྨོན་རྣམས་ཐོར་ཐུན། ཞོགས། དྲོས། རྣམས་ལ་དང་། དགོང་ཐུན་ལ། དེ་ཇི་བཞིན་པའི་སྟེང་། མཉམ་བཞག་གི་རྗེས་སུ་བླ་མའི་གཏོར་འབུལ། དེ་རྗེས་ཆོས་སྲུང་གཞན་དང་གནས་པོའི་གཏོར་འབུལ། དེ་ནས་བསྔོ་སྨོན་བྱ་ཞིང་། ཐུན་རེར་སངས་རྒྱས་རིན་པོ་ཆེས་ཐོག་དྲངས་པའི་སྐུ་བཞིའི་གསོལ་འདེབས་སྟོང་ཕྲག་རེ་རེས་ཞག་བདུན་ལ་ཁྲི་ཕྲག་གཉིས་དང་སྟོང་ཕྲག་བརྒྱད་འགྲོ་བ་དེ་ལྟར་དུ་འབད། བདུན་གཉིས་པ་ལ་གཞན་སྔར་བཞིན་ལས་སྐུ་བཞིའི་གསོལ་འདེབས་ལན་ཉེར་གཅིག་ཙམ། འདོད་གསོལ་ལན་གསུམ་མམ་ལན་གཅིག་གིས་ཀྱང་རུང་ལ། མཆོད་པ་སོགས་ཀྱང་ཅུང་ཟད་བསྡུས་པ་བྱ། བླ་མ་རང་ལ་བསྟིམས་པའི་མཉམ་བཞག་ནས། བདག་བསྐྱེད། ཡེ་ཤེས་སྤྱན་འདྲེན། མཆོད་བསྟོད། བསྲེ་དབང་རྒྱས་གདབ། མཆོད་བསྟོད། བསྙེན་པ། བདུད་རྩི་བྱིན་རླབས། མགྲོན་སྤྱན་འདྲེན། མཆོད་བསྟོད། བདུད་རྩི་བསྲུང་བ། བདུད་རྩི་འབུལ་བ། བདུད་རྩི་མཆོད་པ། དབང་བཞི་ལེན་པ། བསྟིམ་པའི་མཉམ་བཞག་མཐར། སྐྱེ་ཞིང་སྐྱེ་བ་སོགས་ནས། དཔལ་ལྡན་བླ་མ་འགྲུབ་གྱུར་ནས་ཞེས་པའི་བར་དང་། སྨོན་ལམ་སོགས་ཕྱི་སྒྲུབ་སྐབས་བཞིན་བྱ་ལ། དགོང་ཐུན་སྐབས་གསོལ་འདེབས་ཀྱི་མཉམ་བཞག་རྗེས་བླ་མའི་གཏོར་འབུལ་བྱས་ནས། བདག་བསྐྱེད་ནས་བརྩམས་པ་དང་། བདུད་རྩི་མྱང་རྗེས་མཁའ་འགྲོའི་གཏོར་འབུལ། མཉམ་བཞག་རྗེས་མའི་མཐར་སྲུང་གཏོར་གནས་གཏོར་སོགས་བྱ་བའམ་ཡང་ན་མཉམ་བཞག་རྗེས་མའི་མཐར་གཏོར་འབུལ་གསུམ་ག་བྱ་བ་ཡང་སྟེ། དེ་ལྟར་བྱས་ན་ཟོར་ཡང་དུ་འགྱུར་བ་སྲིད་དོ། །འདིའི་སྔགས་ཐུན་རེ་བཞིན་སྟོང་ཕྲག་གཅིག་ལས་མི་ཉུང་བ་ངེས་པར་བཟླ་ལ། ཞག་བདུན་པོར་ཇི་ཙམ་བཟླ་བ་བསྡོམས་པས་ཉིས་ཁྲི་བརྒྱད་སྟོང་འགྲུབ་མོད། འབུམ་ཕྲག་ལ་སོགས་པའི་གྲངས་ལོངས་པ་ནི་དཀའོ། །བདུན་གསུམ་པར་ཡི་དམ་གྱི་སྔགས་བརྒྱའམ་ཉེར་གཅིག་ཙམ་བྱ་ལ། གཞན་མཉམ་བཞག་ཕྱི་མའི་བར་ཕྱི་སྒྲུབ་བཞིན་དེ་ལས་ལངས་ནས་ལྷ་བསྐྱེད་པ། སྙིང་གར་བླ་མ་སྒོམ་པ། ཡེ་ཤེས་དགུག་བསྟིམ། གསོལ་འདེབས། བཟླས་པ། ཏིང་ངེ་འཛིན་གྱི་དབང་མཉམ་བཞག བསྔོ་སྨོན། བཀྲ་ཤིས་བྱ་བ་རྣམས་ཡིན་ལ། དགོང་ཐུན་ལ། མཉམ་བཞག་རྟིང་མའི་རྗེས་བླ་མ་མཁའ་འགྲོ་དབྱེར་མེད་ཀྱི་གཏོར་འབུལ་དང་། སྲུང་གཏོར་རྣམས་བྱས་ལ། འབྲུ་གསུམ་གྱི་བཟླས་པ་ཐུན་རེར་ཁྲི་ཕྲག་རེ་དང་ཆིག་སྟོང་བགྱིས་པས་ཞག་བདུན་ལ་སུམ་འབུམ་ཁ་ལོངས་དང་བཅས་འགྲོ་ཞིང་། དེ་ནི་ངེས་པ་ཅན་ཏེ། གཞུང་ཁྲིད་དུ་འབུམ་ཚོ་གསུམ་བསྙེན་པར་བྱ་ཞེས་གསུངས་པས་སོ། །གསང་སྒྲུབ་ལ་ཟིན་ནས་རང་ཐད་དུ་རྩ་བརྒྱུད་ཐུང་མོང་གི་གསོལ་འདེབས་ཡོད་པའི་ཕྱིར་གོང་གི་མཎྜལ་རྗེས་རྩ་བརྒྱུད་ཐུན་མོང་གི་གསོལ་འདེབས་མ་བྱས་ཀྱང་ཆོག་པས་དེ་དུས་ཀྱི་སྒོམ་ཚུལ་ལས་ཁ་སྒྱུར་ཡང་ཤེས་པར་བྱའོ། །འདི་ལྟར་བདུན་ཕྲག་གསུམ་དུ་བྱེད་པ་ནི་ཅུང་ཟད་བསྡུས་པའི་དབང་དུ་ཡིན་མོད་ཀྱང་། དེང་སང་ངེས་ཅན་ལྟ་བུར་བྱེད་སྣང་བ། གཞན་དུ་བཅུ་ཕྲག་གསུམ་དང་ཟླ་བ་གསུམ་སོགས་གྲུབ་ན་མཆོག་ཏུ་ལེགས་པའོ། །ཁྲིགས་ཀྱི་རིམ་པ་ཡང་འདིར་བཀོད་པ་ནི་རྒྱས་བསྡུས་བར་མ་ལྟ་བུ་རྗེ་བཟང་པོ་རྡོ་རྗེ་ཕྱག་བཞེས་ཡིན་པར་བྱས་པའི་ཟིན་བྲིས་ལས་འབྱུང་བ་དེང་སང་གྲགས་ཆེ་བ་འདི་དང་མཐུན་པར་ན་ཅུང་ཟད་རྒྱས་པ་རྗེ་བཙུན་ཐུགས་ཀྱི་རྡོ་རྗེའི་ཟིན་བྲིས་དང་རྗེ་དེ་ཉིད་ཀྱི་དངོས་སློབ་དགེ་བཤེས་དེའུ་དམར་བའི་སྒྲིགས་ཆོག་སོགས་ཅུང་ཟད་བསྡུས་པའི་རིམ་པ་ཡིན་པས་སྤྱིར་རང་འདོད་དང་བསྟུན་པས་ཆོག་གི །གཅིག་སྤོང་ཞིང་གཅིག་ཁོ་ན་དག་པའོ། །ཞེས་ཕྱོགས་འཛིན་བྱ་བ་མི་དགོས་ཏེ་རང་ལུགས་འདིའི་ཁུངས་ཀྱི་བརྒྱུད་པའི་བླ་མ་རྗེ་ཀུན་དགའ་བསྟན་འཛིན་ཞབས་དང་། དངོས་ཀྱི་བླ་མ་རང་ལ་བདེ་བ་ཆེན་པོ་དང་རིག་འཛིན་ངག་གི་དབང་པོ་སོགས་ཀྱང་རྒྱས་འབྲིང་བསྡུས་པའི་རིམ་པ་སོ་སོ་བྱ་རུང་དུ་བཞེད་ལ། ཕྱོགས་རེ་རེ་ཙམ་གོང་འོག་ཕྲན་བུ་འདྲ་མིན་གྱི་ཡིག་ཆ་ནི་ཆེས་མང་བ་ཞིག་སྣང་ངོ་། །རྗེ་ཐུགས་ཀྱི་རྡོ་རྗེའི་ཟིན་བྲིས་ཀྱང་བསྡུས་ཤིང་སྙིང་པོར་དྲིལ་བ་ལ་མོས་པའི་ངོར་མཛད་ཀྱི་རྣམ་པ་གཅིག་ཏུ་ཁྲིགས་རིམ་དེ་ལས་མི་བཞེད་པ་མིན་པ་ཤེས་དགོས་སོ། །ཐུབ་པའི་རིང་ལུགས་འཛིན་པའི་རྒྱུ་སྐར་དབུས། །ཆུ་ཤེལ་དབང་པོ་དྭགས་པོ་ལྷ་རྗེ་ཡི། །བཞེད་གཞུང་མན་ངག་ཅུང་ཟད་གསལ་བྱས་པ། །འདི་ཡང་བླ་མ་མཆོག་གི་དྲིན་གྱིས་ཡིན། །གང་ལས་ཐོབ་པའི་མཐུ་ཡིས་སྐྱེ་བོ་ཐམས་ཅད་དལ་འབྱོར་རྫོགས་པའི་རྟེན་ཐོབ་སྟེ། །ཟབ་མོའི་ལམ་མཆོག་བླ་མའི་སྒྲུབ་པ་འདི་ལ་བརྩོན་པ་ལྷུར་ལེན་པས། །ལམ་གྱི་མངོན་རྟོགས་ངོ་མཚར་སྣང་བའི་དཀྱིལ་འཁོར་མ་ལུས་ཅིག་ཅར་དུ།།
རྒྱུད་ལ་འཕོས་པ་ཤེས་བྱའི་དཀྱིལ་འཁོར་རྣམ་པ་ཐམས་ཅད་མཁྱེན་ཐོབ་པས། །རྡོ་རྗེའི་ས་ཀུན་དོག་པོར་བྱེད་དང་འཁོར་བའི་གནས་མལ་ཞིག་གྱུར་པ། །མཉམ་མེད་བླ་མ་འཛམ་གླིང་གྲགས་པས་སྔོན་རབས་རྣམས་སུ་རྒྱལ་ཀུན་དང་། །ཐུན་མོང་སྤྱོད་པའི་སྨོན་ལམ་ཆེན་མོ་གང་ཞིག་བཏབ་པར་གྱུར་པའི་འབྲས། །དེ་ཀུན་འབྲས་བཟང་དུས་གཅིག་བདག་བློར་སྨིན་པའི་རྐྱེན་དུ་འདི་གྱུར་ཅིག །ཅེས་པ་འདི་ཡང་རང་ཉིད་ཀྱི་བརྗེད་ཐོར་བསམ་སྟེ་རྣམ་པར་གསལ་བའི་རེག་ཟིག་ཏུ་སྤེལ་བ་པོ་ནི། རྗེ་བཙུན་ཡེ་ཤེས་ཀྱི་སྐུ་ཅན་བདེ་ཆེན་རྡོ་རྗེ་དང་། གསུམ་ལྡན་རྡོ་རྗེ་འཛིན་པ་འདུས་པ་རྩལ་ཏེ་རྣམ་འདྲེན་ཟུང་གི་བཀའ་དྲིན་ལས། མན་ངག་ཟབ་མོ་འདི་ཉིད་ཐོབ་ཅིང་། ཐོས་ནས་མཉམ་པར་འཇོག་ལ་སྨོན་པ་ལྷུར་ལེན་པ་ཡེ་ཤེས་སྣང་བའི་གཏེར་གྱིས་བཀོ